ƐZUKOALƐDEƐ 6
Kɛzi Yɛ Nee Mediema Keleseɛnema Tu A Ɔboa Yɛ Ɛ?
Saa ɔwɔ kɛ yɛdua kpɔkɛmile anzɛɛ yɛfinde wɔ mekɛ mɔɔ maanle nu ɛnle kpalɛ fee la bɔbɔ a, dahuu yɛkɔ yɛ Keleseɛne nyianu ne mɔ. Ɔnva nwo kɛ bɛyia ɛbɛlabɔlɛ nu ngyegyelɛ na bɛfɛ wɔ gyima nu la, duzu ati a Gyihova Alasevolɛ bɔ mɔdenle nee bɛ mediema yia nu ɛ?
Ɔboa yɛdayɛ mumua ne. Mekɛ mɔɔ Pɔɔlo ɛlɛka menli mɔɔ yɛ nee bɛ yia wɔ asafo ne anu anwo edwɛkɛ la ɔhɛlɛle kɛ, “Bɛmaa yɛdwenle . . . yɛ nwo ngoko ngoko.” (Hibuluma 10:24) Edwɛkɛ ɛhye kile kɛ ɔwɔ kɛ “yɛdwenle yɛ nwo boɛ,” na yɛnwu yɛ nwo kpalɛ. Yemɔti ɛzoanvolɛ ne maa yɛnwu kɛ ɔwɔ kɛ yɛdwenle awie mɔ anwo. Saa yɛnwu Keleseɛne mbusua ngakyile a, ɔmaa yɛnwu kɛ bie mɔ ɛhola ɛgyinla ngyegyelɛ mɔɔ yɛlɛyia la bie anloa na bɛho bɛdɔ zolɛ, na bɛbahola bɛaboa yɛ bɛamaa yɛdayɛ noko yɛagyinla ɔ nloa.
Ɔmaa yɛnyia agɔnwolɛ kpalɛ. Tɛ menli mɔɔ yɛze bɛ ala a yɛ nee bɛ yia wɔ yɛ nyianu ne mɔ abo a, emomu yɛ nee menli ekpunli mɔɔ bɛle yɛ gɔnwo mɔ kpalɛ la a yia nu a. Ɔdwu mekɛ ne bie a, yɛyia nu na yɛdie yɛ nye kɛmɔ ɔfɛta la. Nvasoɛ boni a yɛnyia yɛfi ɛhye mɔɔ yɛyɛ la anu a? Ɔmaa yɛbu yɛ gɔnwo mɔ kɛ bɛsonle bolɛ na ɛlɔlɛ mɔɔ wɔ yɛ avinli la yɛ kpole. Akee saa yɛ gɔnwo mɔ ɛlɛyia ngyegyelɛ a, yɛyɛ ye ndɛndɛ yɛboa bɛ ɔluakɛ bɛle yɛ gɔnwo mɔ. (Mrɛlɛbulɛ 17:17) Saa yɛ nee asafo ne anu amra amuala fa agɔnwolɛ a, ɔkile kɛ ‘yɛdwenle yɛ nwo ngoko ngoko.’—1 Kɔlentema 12:25, 26.
Yɛsi wɔ adua kɛ ɛkpa menli mɔɔ ɛlɛyɛ Nyamenle ɛhulolɛdeɛ la agɔnwolɛ. Ɛbanyia agɔnwolɛ zɛhae mɔ wɔ Gyihova Alasevolɛ avinli. Mmamaa debie biala si wɔ adenle kɛ ɛ nee yɛ kɛdu.
Duzu ati a ɔle kpalɛ kɛ yɛyia nu wɔ debiezukoalɛ bo a?
Mekɛ boni a ɛbara yɛ asafo debiezukoalɛ ne bie a?
twi_Latn twi_Latn ewe_Latn twi_Latn twi_Latn kbp_Latn fon_Latn twi_Latn